दुर्योधन को यह समाचार सुनकर बड़ा दुःख हुआ। वह अपने साथी अश्वत्थामा, शकुनि, कर्ण आदि के साथ द्रुपद की राजधानी से हस्तिनापुर के लिए लौट पड़ा। सभी कौरव दीन और निराश हो रहे थे। कौरवों के हस्तिनापुर पहुँचने पर वहाँ का सब समाचार जानकर विदुर जी को बड़ी प्रसन्नता हुई। वे उसी समय धृतराष्ट्र के पास जाकर बोले- ‘महाराज, धन्य है, कुरूवंशियों की अभिवृद्धि हो रही है।’ धृतराष्ट्र प्रसन्न होकर ऐसा समझने लगे कि द्रौपदी मेरे पुत्र दुर्योधन को मिल गई। इसलिए उन्होंने तरह-तरह के गहने भेजने की आज्ञा देते हुए कहा कि वर-वधू को मेरे पास लाओ। तब विदुर ने बतलाया कि द्रौपदी का विवाह पाण्डवों के साथ हुआ और वे सब बड़े आनन्द से द्रुपद की राजधानी में निवास कर रहे हैं। धृतराष्ट्रने कहा कि पाण्डवों को तो मैं अपने पुत्रों से भी अधिक प्यार करता हूँ।